РЕГЛАМЕНТ (ЕС) 2019/1582 НА КОМИСИЯТА

от 25 септември 2019 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от имазалил във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за имазалил са определени в приложение II и в част Б от приложение III към Регламент (ЕО) № 396/2005.

(2) Европейският орган за безопасност на храните („Органът“) предостави обосновано становище относно съществуващите МДГОВ за имазалил в съответствие с член 12, параграф 1 от Регламент (ЕО) № 396/2005 (2). Той препоръча да бъдат намалени МДГОВ за картофи, домати, зърна от ечемик, зърна от овес, зърна от ръж и зърна от пшеница. За някои други продукти той препоръча повишаване на съществуващите МДГОВ.

(3) Органът стигна до заключението, че по отношение на някои МДГОВ част от информацията не е налична и че е необходим по-задълбочен анализ от страна на лицата, отговарящи за управлението на риска. От гледна точна на управлението на риска е целесъобразно МДГОВ да бъдат определени в приложение II към Регламент (ЕО) № 396/2005 на настоящото им равнище или на равнището, установено от Органа за цитрусови плодове, ягоди, къпини, малини, тиквички, пъпеши и за мускули, мастна тъкан, черен дроб и бъбреци от свине, говеда и еднокопитни животни, както и за краве и кобилешко мляко, тъй като за изброените продукти бе налична ограничена информация и Органът изведе МДГОВ, които не предизвикват безпокойство от гледна точка на защитата на потребителите. Тези МДГОВ ще бъдат подложени на преглед, като при този преглед ще бъде взета предвид информацията, налична в периода от две години след датата на публикуване на настоящия регламент. От гледна точна на управлението на риска е целесъобразно МДГОВ да бъдат определени в приложение II към Регламент (ЕО) № 396/2005 на специалната граница на определяне или на равнището на МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005, за семкови плодове, райска ябълка, банани и сладки пиперки, тъй като за посочените продукти не бе налична информация, въз основа на която Органът да изведе МДГОВ, които не предизвикват безпокойство от гледна точка на защитата на потребителите.

(4) Органът посочи, че изведените МДГОВ за имазалил в грейпфрути, портокали, ябълки, круши, банани, картофи и говежди черен дроб, както и МДГОВ по Кодекс алиментариус (CXL), въз основа на която е определена МДГОВ на ЕС за мушмули, може да предизвикат безпокойство от гледна точка на защитата на потребителите. Като взе предвид допълнителната информация, налична за грейпфрути, портокали и картофи, той изведе други МДГОВ за грейпфрути, портокали, картофи и говежди черен дроб, които не предизвикват такова безпокойство. Във връзка с МДГОВ за ябълки, круши, мушмули и банани Органът посочи, че лицата, отговарящи за управлението на риска, могат да преценят дали да ги определят на специалната граница на определяне или на равнището на МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(5) Органът предложи преразгледани определения на пестицидния остатък. Целесъобразно е определенията за пестицидния остатък да бъдат съответно изменени.

(6) Независимо от прегледа на МДГОВ, извършен в съответствие с член 12, параграф 1 от Регламент (ЕО) № 396/2005, по член 6 от посочения регламент бе подадено заявление за изменение на съществуващите МДГОВ за имазалил в цитрусови плодове, ябълки, круши, банани и картофи и в продукти от животински произход.

(7) В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът по оценката бе изпратен на Комисията.

(8) В съответствие с член 10 от Регламент (ЕО) № 396/2005 Органът направи оценка на заявлението и на доклада по оценката, като обърна специално внимание на рисковете за потребителите, а когато е приложимо — и за животните, и даде обосновано становище (3) по предложените МДГОВ. Той изпрати становището си до заявителите, до Комисията и до държавите членки и го направи общодостъпно.

(9) В своето обосновано становище по член 10 от Регламент (ЕО) № 396/2005 Органът стигна до заключението, че МДГОВ за предназначените видове употреба не могат да бъдат изменени до приключването на оценката на риска за метаболитите в растения R014821, FK-772 и FK-284 по отношение на генотоксичността и общата токсичност. Той стигна също така до заключението, че част от информацията, за която при прегледа на МДГОВ по член 12, параграф 1 от посочения регламент бе установено, че не е налична, е била подадена заедно със заявлението по член 6 от същия регламент.

(10) Поради факта, че обоснованото становище по член 10 от Регламент (ЕО) № 396/2005 бе прието след приемането на обоснованото становище по член 12, параграф 1 от същия регламент, и предвид хоризонталното естество на безпокойствата във връзка с токсичността, установени за метаболитите на имазалил R014821, FK-772 и FK-284, Комисията поиска Органът да актуализира своето обосновано становище относно съществуващите МДГОВ за имазалил в съответствие с член 43 от Регламент (ЕО) № 396/2005.

(11) Органът представи обосновано становище (4), с което актуализира прегледа на съществуващите МДГОВ за имазалил въз основа на новата токсикологична информация.

(12) В посоченото обосновано становище Органът изведе същите МДГОВ като тези в своето обосновано становище по член 12 от Регламент (ЕО) № 396/2005 с изключение на цитрусови плодове, пъпеши и продукти от животински произход. Той не предложи МДГОВ за посочените продукти, тъй като не успя да приключи оценката на токсикологичните свойства на метаболита R014821.

(13) Одобрението на имазалил бе подновено с Регламент за изпълнение (ЕС) № 705/2011 на Комисията (5) в съответствие с член 13, параграф 2 от Регламент (ЕО) № 1107/2009 на Европейския парламент и на Съвета (6). Въпреки че при оценката на риска, извършена преди приемането на посочения регламент, Органът бе установил някои неясноти по отношение на токсикологичните свойства на метаболита R014821 (7), на етапа на управление на риска условията на одобрението не са били ограничени в тази връзка. Допълнителната информация относно токсикологичните свойства на метаболита R014821, подадена със заявлението по член 6 от Регламент (ЕО) № 396/2005, не допринесе за пълното изясняване на тези неясноти, но и не доведе до по-високо ниво на безпокойство. От гледна точна на управлението на риска е последователно и целесъобразно в приложение II към Регламент (ЕО) № 396/2005 МДГОВ за продуктите, за които в своето обосновано становище по член 12 от Регламент (ЕО) № 396/2005 Органът изведе МДГОВ, които не предизвикват безпокойство от гледна точка на защитата на потребителите, да бъдат определени на настоящото равнище или на равнището, установено от Органа.

(14) В обоснованите становища на Органа са взети под внимание съществуващите CXL. CXL, които са безопасни за потребителите в Съюза, бяха взети предвид при определянето на МДГОВ.

(15) По отношение на продукти, при които употребата на въпросния продукт за растителна защита не е разрешена и за които не съществуват стойности, при които е допустим вносът, нито има CXL, МДГОВ следва да бъдат определени на специалната граница на определяне или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(16) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. Посочените лаборатории стигнаха до заключението, че техническият напредък налага за някои продукти да бъдат определени специални граници на определяне.

(17) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(18) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(19) Поради това Регламент (ЕО) № 396/2005 следва да бъде съответно изменен.

(20) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(21) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(22) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 16 април 2020 г., с изключение на грейпфрут, портокали, ябълки, круши, мушмули, банани, картофи и говежди черен дроб.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 16 април 2020 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 25 септември 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Review of the existing maximum residue levels for imazalil according to Article 12 of Regulation (ЕС) № 396/2005 (Преглед на съществуващите максимално допустими граници на остатъчни вещества от имазалил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2017;15(9):4977.

(3) Европейски орган за безопасност на храните; Modification of the existing maximum residue levels for imazalil in various commodities (Изменение на съществуващите максимално допустими граници на остатъчни вещества за имазалил в различни продукти). EFSA Journal (Бюлетин на ЕОБХ) 2018;16(6):5329.

(4) Европейски орган за безопасност на храните; Reasoned Opinion on the updated review of the existing maximum residue levels for imazalil according to Article 12 of Regulation (ЕС) № 396/2005 following new toxicological information (Обосновано становище относно актуализирания преглед на съществуващите максимално допустими граници на остатъчни вещества от имазалил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2018;16(10):5453.

(5) Регламент за изпълнение (ЕС) № 705/2011 на Комисията от 20 юли 2011 г. за одобряване на активното вещество имазалил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) № 540/2011 на Комисията (ОВ L 190, 21.7.2011 г., стр. 43).

(6) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(7) Европейски орган за безопасност на храните; Conclusion on the peer review of the pesticide risk assessment of the active substance imazalil (Заключение във връзка партньорската проверка на оценката на риска от употребата на активното вещество имазалил като пестицид). EFSA Journal (Бюлетин на ЕОБХ) 2010;8(3):1526.